Suojelupoliisi on huolissaan hallituksen lakiesityksestä, joka jättäisi uudet viestipalvelut teletunnistetietojen säilyttämisvelvollisuuden ulkopuolelle.

Suojepoliisi haluaa jatkossa tietää missä ja milloin suomalaiset käyttävät WhatsAppia ja Messengeria. Jukka Lehtinen

Suomen hallituksen asialistalla on tänä keväänä sähköisen viestinnän palvelulain uudistus, johon kuuluu osana EU:n niin sanotun telepaketti-direktiivin täytäntöönpano.

Asia on ajankohtainen naapurimaa Ruotsissakin, jossa sikäläisen turvallisuuspoliisin Säpon pääjohtaja Klas Friberg kommentoi asiaa poikkeuksellisesti julkisesti kirjoituksellaan Dagens Nyheterissä. Friberg moitti Ruotsin hallituksen vaikeuttavan Säpon työtä, kun se ei aio käyttää direktiivien suomia mahdollisuuksia kirjauttaa lakiin määräystä, että eri viestipalveluiden ja -sovellusten täytyy tallentaa tunnistetiedot.

Friberg varoitti, että tästä on lainvalvojille vakavia seurauksia.

Käytännössä Friberg puhui WhatsAppin ja Facebook Messengerin kaltaisista yhä suosituimmista viestipalveluista, jotka ovat riippumattomia perinteisistä teleoperaattoreista. Näillä ei ole velvollisuutta säilyttää tekstiviestien ja puhelujen teletunnistetietoja, toisin kuin teleoperaattoreilla.

Teletunnistetiedot eivät kerro poliisille viestien sisältöä, mutta poliisi saa niistä tietää kuka on lähettänyt viestejä kenellekin ja mistä.

”Estää törkeitä rikoksia”

Suomen Suojelupoliisi (Supo) antoi oman lausuntonsa lakiuudistuksesta liikenne- ja viestintäministeriölle tänään tiistaina.

Lausunto ei ole yhtä räväkkä kuin ruotsalaiskollegan ulostulo, mutta täälläkin Supo kantaa huolta viestipalveluiden jäämisestä teletunnisteiden säilyttämisvelvollisuuden ulkopuolelle. Supo toteaa lausunnossaan, että hallituksen esityksessä ”teletoimintailmoitusvelvollisuuden ulkopuolelle ehdotetaan lakiluonnoksessa rajattavaksi toimijat, jotka tarjoavat muita kuin numeroista riippuvia henkilöi­den välisiä viestintäpalveluja”.

– Kuvattu sääntely tarkoittaisi käytännössä sitä, että esimerkiksi WhatsApp- tai Messenger-tyyppisten palveluiden ei tarvitsisi säilyttää SVPL:n (sähköisen viestinnän palveluista annettu laki) 157 §:ssä tar­koitettuja tietoja, joita ovat välitys-ja paikkatiedot. Merkityksellistä on, että loppukäyttäjät siirtyvät yhä enemmän perinteisten puhelinpalvelujen, teksti­viestien ja sähköpostin siirtopalvelujen sijasta käyttämään toiminnallisesti vas­taavia verkkopalveluja, kuten IP-puhepalveluja, sanomanvälityspalveluja ja verkkopohjaisia sähköpostipalveluja, todetaan Supon päällikön Antti Pelttarin ja ylitarkastaja Antti Wahlroosin allekirjoittamassa lausunnossa.

Supossa ollaankin huolissaan, jos esimerkiksi WhatApp ja Messenger jäävät jatkossa viranomaisten ulottumattomiin.

– SVPL:ssä säilytettäväksi määrätyt tiedot ovat ehdottoman tärkeitä, jotta lainvalvonta-ja turvallisuusviranomaiset voivat suorittaa tehtäviään, esimerkiksi estää ja selvittää törkeitä rikoksia, kuten lap­siin kohdistuvaa hyväksikäyttöä, ja suojata kansallista turvallisuutta.

Kansallinen ratkaisu

Supo katsoo, että Suomi voi EU-direktiivin perusteella itse määrätä viestipalveluille teletietojen säilyttämisvelvollisuuden.

– Suojelupoliisin näkemyksen mukaan teledirektiivi ei aseteta rajoituksia säätää tietojen säilyttämisvelvoitteesta viranomaistarpeita varten. Kyse on kansalli­sesta sääntelyratkaisusta, lausunnossa todetaan.

– Suojelupoliisi katsoo, että kansallisessa lainsäädännössä ei tulisi tarpeettomasti heikentää viranomaisten tiedonsaantioikeuksia siitä, mitä direktiivi mahdollistaa. Keskeistä on, että käytetty tekniikka ei ohjaa, mitä tietoja viranomainen saa laissa säädettyjen edellytysten vallitessa käyttöönsä.

Supo ottaa lausunnossaan kantaa myös teknologian yleiseen kehitykseen, joka asettaa uusia haasteita poliisille ja muille turvallisuusviranomaisille.

– Tekniikan kehittyessä ja muun muassa 5G-verkkojen tullessa käyt­töön viranomaiset saattavat uusien salauskerrosten sekä sirpaleisen ja virtuaa­lisen rakenteen johdosta menettää pääsyn tärkeisiin tietoihin tai tietoihin pää­sy saattaa merkittävästi vaikeutua.

Supon mielestä nyt esitetty lakiluonnos ”muodostaa varsin laajan ja vaikeasti tulkittavan kokonaisuuden”. Siksi se haluaa osallistua aktiivisesti jatkossakin lain valmisteluun.

– Annetussa aikataulussa lakiluonnoksen vaikutusten kattava arviointi on haas­tavaa. Tämän vuoksi Suojelupoliisi varaa oikeuden lausua asiasta vielä edus­kuntakäsittelyn yhteydessä.